89.		Žaloba na zaplatenie schodku
			(§ 182 ZP, § 23 CSP)
Okresný súd
Ružomberok
Žalobca:	ABC, s.r.o. Ružová ul. č. 10, 010 01 Žilina, IČO: 12345678, 
		zastúpená Ing. Vladimírom Milučkým
Žalovaný: 	Ján Hladký, Stodolova ul. č. 2, 010 01 Žilina
Vec:	Žaloba o zaplatenie 150 eur
I.
Žalovaný pracuje u žalobcu od 1. 5. 2022 ako colný deklarant. V uvedený deň podpísal i dohodu o hmotnej zodpovednosti za prípadný schodok na zverených hodnotách.
Dôkaz:
–	Pracovná zmluva zo dňa 30. 4. 2022
–	Dohoda o hmotnej zodpovednosti 1. 5. 2022
II.
Pri kontrolnej inventúre vykonanej v kancelárii, kde žalovaný pracuje, bol zistený schodok, ktorý inventarizačná skupina 15. 1. 2023 vyčíslila v sume 150 eur. Tento schodok vznikol za obdobie od 1. 5. 2022 do 31. 12. 2022. Žalovaný vyčíslenie schodku uznal a zaviazal sa ho zaplatiť do 31. 1. 2023.
Dôkaz:
–	Inventúrny zápis s konečnou správou
–	Výsluch žalovaného
III.
Žalovaný svoju povinnosť nesplnil, a to ani na výzvu z 1. 2. 2023, aby tak urobil najneskôr do 28. 2. 2023.
IV.
Preto navrhujeme vydať tento
rozsudok
Žalovaný je povinný zaplatiť žalobcovi 150 eur a nahradiť trovy konania, všetko do troch dní od nadobudnutia rozsudku.
V Žiline 15. 3. 2023	podpis žalobcu
Poznámka
Schodok (manko) vyjadruje skutočnosť, že chýbajú hodnoty, ktoré je hmotne zodpovedný zamestnanec povinný vyúčtovať. Schodok je teda špecifickým druhom škody. Ide o škodách na hodnotách prijatých po vykonaní inventarizácie na vyúčtovanie, ktorá spočíva v rozdiele medzi skutočným stavom zverených hodnôt a medzi správnymi údajmi účtovnej evidencie, o ktorý je skutočný stav nižší, než je účtovný stav. Podstatným znakom schodku je, že chýba tovar, o hodnotu ktorého je fyzický stav nižší. Schodok nie je škoda vzniknutá nesprávnym precenením zásob tovaru, ani škoda, ktorá vznikla poškodením alebo úplným znehodnotením tovaru.
Pri výklade pojmu „hodnoty zverené na vyúčtovanie“ treba vychádzať zo skutočnosti, že ich charakteristickým znakom je určenie na obeh alebo obrat a osobná dispozícia zodpovedného zamestnanca zaobchádzať s nimi po celý čas, po ktorý sú mu zverené (nie sú nimi základné prostriedky, DKP, spotrebovávané veci a pod.).
Základnými predpokladmi zodpovednosti zamestnanca za schodok sú: existencia pracovnoprávneho vzťahu, písomnej dohody o hmotnej zodpovednosti, protiprávneho úkonu zamestnanca, schodku na zverených hodnotách, ktoré je zamestnanec povinný vyúčtovať, príčinnej súvislosti medzi protiprávnosťou (protiprávnym úkonom) a schodkom na zverených hodnotách a zavinenia zamestnanca.